Nos Viardus, decanus Barri super Sequanam et curatus ejusdem loci, et ego Radulfus, major communie predicti loci de Barro super Sequanam, notum facimus quod in nostra presentia constitutus, nobilis vir Gaufridus de Poliseyo, miles, recognovit se vendidisse et quictasse viris religiosis abbati et conventui de Moris quod sic nominatur, pratum quod fuit domini Itheri, militis, dicti de Brocia, pro viginti quinque libris Pruvinensium fortium, de cujus pecunie summa dictus Gaufridus se tenet ad plenum pro pagato in pecunia numerata, renuncians in hoc facto exceptioni non numerate pecunie et non tradite; de cujusmodi prato dictus Gaufridus recognovit se devestivisse et prefatos Morenses investivisse. Hanc autem venditionem liberi predicti Gaufridi, videlicet: Gaufridus miles, Iterus clericus, Bartholomeus et Theobaldus scutiferi, laudaverunt et concessernnt, in nostra presentia propter hoc personnaliter constituti. Promiserunt autem prefatus Gaufridus et prenominati liberi ejusdem prenominatis abbati et conventui de Moris, de dicto prato adversus omnes legitimam garantiam portare ad usus et consuetudines patrie, et contra predictam venditionem, nec per se, nec per alium, seu per alios, contra venire. Hec autem supradicta et singula, prefatus Gaufridus et liberi ejusdem, fide corporali in manu nostra prestita, promiserunt se tenere et servare, volentes ut si per eos vel per eorum aliquem adversus hoc actum procuratum vel attentatum fuerit, in personam vel personas ejus vel eorum, qui adversus hec vel venerint vel venient, per nos decanum excommunicationis, et in terram vel homines, interdicti sententia proferatur. Actum anno Domini MºCCºLXº.